दिल्ली शराब नीति केस में के. कविता को 16 मार्च को फिर बुलाया
Delhi Liquor Scam; Telangana CM K Chandrasekhar Rao's Daughter ED Office Update; तेलंगाना के मुख्यमंत्री KCR की बेटी के कविता दिल्ली के ED दफ्तर पहुंच गई हैं। कुछ ही देर में उनसे दिल्ली शराब नीति केस में पूछताछ शुरू होगी।
तेलंगाना के मुख्यमंत्री KCR की बेटी के कविता से दिल्ली के ED ऑफिस में पूछताछ खत्म हो गई है। उनसे दिल्ली की शराब नीति के मामले में शनिवार को 9 घंटे तक सवाल किए गए। पूछताछ खत्म होने के बाद कविता हैदराबाद के लिए रवाना हो गई हैं। एजेंसी ने उन्हें 16 मार्च को फिर पूछताछ के लिए बुलाया है।
मीडिया रिपोर्ट्स के मुताबिक, कविता से हैदराबाद के बिजनेसमेन अरुण रामचंद्रन पिल्लई के बयानों के बारे में पूछताछ की गई। पिल्लई को इसी केस में गिरफ्तार किया गया है। उसे ‘साउथ ग्रुप' का फ्रंटमैन कहा जाता है। वह कविता का करीबी माना जाता है। कविता का बयान मनी लॉन्ड्रि्ंग एक्ट (PMLA) के तहत दर्ज किया गया।
कविता के ED दफ्तर पहुंचने से पहले KCR ने कहा था कि उन्हें आशंका है कि ED उनकी बेटी को गिरफ्तार कर सकती है, इसलिए उन्होंने अपने बेटे KTR और तेलंगाना सरकार में मंत्री टी हरीश राव को दिल्ली भेजा है।
उधर, कविता ने केंद्र सरकार पर जांच एजेंसियों का गलत इस्तेमाल करने का आरोप लगाया। उन्होंने कहा था कि जहां चुनाव होता है, वहां मोदी से पहले प्रवर्तन निदेशालय (ED) पहुंच जाता है।
मुट्ठी लहराकर समर्थकों से मजबूत रहने को कहा
कविता दिल्ली में अपने पिता के आधिकारिक निवास पर रुकी हुईं थीं। ED ऑफिस जाने से पहले वहां समर्थकों की बड़ी भीड़ जमा हो गई। वे सभी लोगों से मिलती हुईं गाड़ी तक पहुंचीं। सुबह 11 बजे के करीब वे ED ऑफिस पहुंचीं जहां पहले से ही बड़ी संख्या में पार्टी कार्यकर्ता इकट्ठे थे। भीड़ को कंट्रोल करने के लिए ऑफिस के बाहर दिल्ली पुलिस और सेंट्रल फोर्स के जवान तैनात थे। ED ऑफिस में घुसने से पहले कविता ने समर्थकों की ओर हवा में बंद मुट्ठी लहराई और उन्हें मजबूत बने रहने के लिए कहा।
तेलंगाना में BJP प्रेसिडेंट बंदी संजय के खिलाफ प्रदर्शन
BRS कार्यकर्ता और समर्थक तेलंगाना के भाजपा अध्यक्ष बंदी संजय के खिलाफ प्रदर्शन कर रहे हैं। उन्होंने बंदी संजय के पुतले भी फूंके। कार्यकर्ताओं का आरोप है कि बंदी संजय ने BRS की MLC और KCR की बेटी के. कविता के खिलाफ अपमानजनक टिप्पणी की थी।
इसे लेकर बंदी संजय के ऑफिस से प्रतिक्रिया आई है। इसमें कहा गया है कि 3 दिन पहले बंदी संजय ने कुछ बातें कही थीं, जिन्हें जबरदस्ती बड़ा बनाकर पेश किया जा रहा है। तेलुगु में एक आम कहावत है कि अगर किसी ने कोई अपराध किया है तो आप उसकी तारीफ करेंगे या उसे सजा देंगे। BRS के लिए तेलुगु भाषा अनजान नहीं है, फिर भी वह जानबूझकर एक आम कहावत को महिला की गरिमा को ठेस पहुंचाने वाला बता रही है। ये सिर्फ लोगों का ध्यान इस बात से हटाने का तरीका है कि KCR की बेटी को दिल्ली शराब घोटाले में पूछताछ के लिए बुलाया गया है।
हैदराबाद में पोस्टर के जरिए भाजपा पर निशाना
हैदराबाद में भाजपा पर निशाना साधते हुए पोस्टर लगाए गए हैं। इन पोस्टर में दिखाया गया है कि हिमंत बिस्वा सरमा, ज्योदिरादित्या सिंधिया, नारायण राणे और शुभेंदु अधिकारी समेत कई नेता जो पहले दूसरी पार्टियों में थे, वे रेड के बाद भाजपा में शामिल हो गए। अब उन्हें कोई जांच एजेंसी परेशान नहीं करती। वहीं कविता CBI और ED की रेड के बाद भी नहीं बदलीं। पोस्टर में कविता के लिए लिखा है कि सच्चे रंग कभी हल्के नहीं पड़ते। पोस्टर में सबसे नीचे 'बाय-बाय मोदी' लिखा गया है।
हैदराबाद में KCR के घर के बाहर भारत राष्ट्र समिति (BRS) पार्टी के कार्यकर्ताओं और समर्थकों की बड़ी भीड़ जुटी हुई है।
लड़ाई को दिल्ली तक ले जाएंगे: KCR
शुक्रवार शाम को एक पार्टी मीटिंग में KCR ने कहा कि पूछताछ के बाद ED कविता को गिरफ्तार कर सकती है। मीडिया रिपोर्ट्स के मुताबिक, KCR को लग रहा है कि भाजपा उनकी पार्टी को डराने के लिए कविता को गिरफ्तार कर सकती है। उन्होंने कहा कि वे पीछे नहीं हटेंगे और इस लड़ाई को दिल्ली तक ले जाएंगे।
कविता का करीबी ED की हिरासत में हैं
ED दिल्ली शराब नीति मामले में मनी लॉन्ड्रिंग की शिकायतों की जांच कर रही है। मंगलवार को दिल्ली की एक कोर्ट ने हैदराबाद के एक व्यवसायी अरुण रामचंद्रन पिल्लई को 13 मार्च तक ED की हिरासत में भेजे जाने का आदेश दिया था। अरुण को कविता का करीबी माना जाता है। पिल्लई पर आरोप है कि उसने शराब नीति में बदलाव के लिए आम आदमी पार्टी को 100 करोड़ रुपए भेजे थे।
ED का आरोप है कि कविता 'साउथ कार्टेल’ का हिस्सा हैं, जिसने रिश्वत देकर दिल्ली की शराब नीति में बदलाव कराए और पैसे कमाए। साउथ कार्टेल में कथित तौर पर के कविता, मगनुनता श्रीनिवासलु रेड्डी और आंध्र प्रदेश की YSRCP पार्टी के एक सांसद शामिल थे। उपराज्यपाल वीके सक्सेना ने दिल्ली शराब नीति की CBI जांच के आदेश दिए थे। इसके बाद नीति को वापस लिया गया था।
ये खबर भी पढ़ें...
तेलंगाना CM की बेटी की भूख हड़ताल खत्म:बजट सत्र में महिला आरक्षण बिल लाने की मांग, 17 विपक्षी दलों के नेता भी मौजूद
कविता ने शुक्रवार को दिल्ली के जंतर-मंतर पर एक दिन की भूख हड़ताल की। वे संसद के बजट सत्र में महिला आरक्षण बिल लाने की मांग कर रही हैं। उनका कहना है कि महिला आरक्षण बिल जरूरी है और इसे जल्दी से लाने की जरूरत है। इस दौरान उनके साथ AAP, अकाली दल, PDP, TMC, JDU, NCP, CPI, RLD, NC और समाजवादी पार्टी समेत कई पार्टियों के नेता भी मौजूद रहे। पूरी खबर पढ़ें...
सिसोदिया 17 मार्च तक ED की कस्टडी में:7 आरोपियों के साथ पूछताछ करेगी एजेंसी; CBI के केस में जमानत पर 21 मार्च को सुनवाई
शराब नीति मामले में दिल्ली सरकार के आबकारी विभाग के मंत्री मनीष सिसोदिया तिहाड़ जेल में बंद हैं। सिसोदिया को CBI ने 26 फरवरी को करीब 8 घंटे की पूछताछ के बाद गिरफ्तार किया था। 10 मार्च को कोर्ट ने ED को मनीष सिसोदिया की 7 दिन की रिमांड दे दी। वहीं, कोर्ट सिसोदिया की जमानत याचिका पर अब 21 मार्च को दोपहर 2 बजे सुनवाई करेगी। पूरी खबर पढ़ें...
KCR की बेटी ने BJP सांसद को दी धमकी:कहा- बीच चौराहे पर चप्पल से मारूंगी; भाजपा नेता ने थाने में की शिकायत
तेलंगाना के CM के. चंद्रशेखर राव की बेटी और TRS MLC के. कविता भाजपा सांसद पर आपत्तिजनक टिप्पणी की है। उन्होंने सांसद को बीच चौराहे पर चप्पल से मारने की धमकी दी। पढ़िए पूरी खबर...